text: Skolebus ramt af bil nær Grindsted
  17 februar 2014 kl. 11.16
  En bilist kørte mandag morgen op bag i en skolebus i Filskov nær Grindsted. Ingen er kommet til skade.
  En skolebus blev mandag morgen ramt af en bil i Filskov i Sydjylland, da chaufføren havde kørt bussen ind til siden og var i færd med at samle skolebørn op.
  Det oplyser Sydøstjyllands Politi, der fik en anmeldelse om uheldet kort efter klokken otte.
  - Bilisten overser åbenbart bussen, mens den holder stille og er ved at samle passagerer op, og så rammer han bussens bagende, siger vagtchef Lars Grønlund til Ritzau.
  Han har ingen oplysninger om, hvor mange børn der befandt sig i bussen, da bilen ramte.
  Vagtchefen understreger dog, at ingen personer kom til skade.
  - Der er ikke sket nogen personskade, men bilisten er selvfølgelig chokeret, siger Lars Grønlund.
  Politiet kender ikke årsagen til uheldet, men vagtchefen oplyser, at det har været glat i området mandag morgen.
  - Derudover har solen været fremme, og vi har ført set, at uheld kan ske, når bilister bliver blændet, siger han.
  Uheldet skete på Amtsvej i Filskov, der ligger cirka 12 kilometer nordøst for Grindsted.
  